****

**Kritériá mobility zamestnancov Akadémie umení v Banskej Bystrici**

**Výber účastníkov**

Výberové konanie sa uskutočňuje na rektoráte AU za účasti inštitucionálnej koordinátorky a fakultných koordinátorov programu ERASMUS+. Pedagogickí aj nepedagogickí zamestnanci sú vyberaní na základe predloženej žiadosti o realizáciu mobility a programu mobility (výučba/školenie).

**Typy zamestnaneckých mobilít**

* **mobilita učiteľov za účelom výučby (STA) -** cieľom je výučba na prijímajúcej inštitúcii. K tomuto typu mobilitných aktivít patria aj zamestnanci zo zahraničného podniku, ktorí sú pozvaní vysokou školou, aby prednášali študentom témy z praxe. Grant mu hradí pozývajúca inštitúcia. Pri výpočte grantu sa do úvahy berie sadzba krajiny, v ktorej bude zamestnanec z podniku prednášať – v našom prípade sadzba na Slovensko. V prípade pozvaného zamestnanca z podniku na výučbu sa minimálny počet hodín 8 neuplatňuje.

**Trvanie:** 2 - 60 dní, okrem dní na cestu. Odučených musí byť minimálne 8 hodín za

týždeň. Ak mobilita presahuje 1 týždeň, počet hodín sa upravuje alikvotne. Počet

odučených hodín musí byť potvrdený na certifikáte o absolvovaní mobility.

* **mobilita zamestnancov VŠ za účelom školenia (STT) -** cieľom je umožniť účastníkom vzdelávať sa prostredníctvom prenosu poznatkov alebo know-how a získať praktické skúsenosti. Výsledkom by mal byť odborný rast pracovníka. Aktivity môžu byť rôzne: školenie, študijná návšteva, spoločná práca, pracovné skupiny, praktická príprava, „job shadowing“ a pod. Účasť na konferenciách nie je povolená! Trvanie tejto mobilitnej aktivity je 2 - 60 dní, okrem dní na cestu.
* **Kombinovaná mobilita zamestnancov VŠ (STA+STT)** – jedná sa o kombináciu mobilitných aktivít za účelom výučby a školenia, ktorá by sa mala uskutočniť na rovnakej prijímajúcej inštitúcii. Trvanie tejto mobilitnej aktivity je 2 - 60 dní, okrem dní na cestu. V prípade kombinovanej mobility stačí, keď učiteľ odučí minimálne 4 hodiny za týždeň alebo za kratšiu dobu.

**Oprávnení účastníci zamestnaneckých mobilít :**

* sú **pedagogickí i nepedagogickí zamestnanci VŠ**, ktorí sú zamestnaní na danej VŠ (plný alebo čiastočný úväzok, dohoda o vykonaní práce). Pedagogickí zamestnanci sa môžu zúčastniť výučby (STA) a školenia (STT), nepedagogickí zamestnanci sa môžu zúčastniť školenia (STT);
* sú **zamestnanci z podnikov** pracujúci v organizácii v krajine programu, ktorá pôsobí na trhu práce alebo v oblasti vzdelávania a odbornej prípravy a ktorých pozvala vysoká škola na výučbu (STA);
* môžu byť aj **študenti ArtD. štúdia,** ak sú zároveň zamestnancami vysokej školy

**Finančná podpora mobility zamestnancov Erasmus+**

Grant je finančným príspevkom k výdavkom na pobyt v zahraničí. Tvorí ho príspevok na individuálnu podporu a príspevok na cestovné náklady.

**Individuálna podpora**

Výška príspevku na individuálnu podporu závisí od počtu dní mobility a cieľovej krajiny. Do výpočtu príspevku na individuálnu podporu môžu byť zahrnuté 1- 2 dní na cestu (závisí od rozhodnutia VŠ, či dni cesty zahrnie do výpočtu príspevku na individuálnu podporu. Ak áno, táto skutočnosť musí byť uvedená v Zmluve o poskytnutí finančného príspevku).

**Cestovné náklady**

Výška príspevku na cestovné náklady závisí od vzdialenosti medzi vysielajúcou a prijímajúcou inštitúciou. Na jej stanovenie slúži kalkulačka zverejnená na stránkach Európskej komisie:

http://ec.europa.eu/programmes/erasmus-plus/resources\_en#tab-1-4

* Pre každú mobilitu platí, že inštitúcia prijímajúca učiteľa sa musí nachádzať v členskom štáte Európskej únie a musí mať uzatvorenú bilaterálnu zmluvu v rámci programu ERASMUS+ s Akadémiou umení v Banskej Bystrici
* Učiteľ musí byť občanom Slovenskej republiky alebo krajiny Európskeho spoločenstva alebo ostatných krajín, ktoré participujú na uvedenom programe
* Učiteľská mobilita je určená výlučne na výučbu na partnerskej prijímajúcej inštitúcii, ktorá musí tvoriť integrálnu súčasť študijného programu na prijímajúcej inštitúcii
* Prednosť majú mobility, ktoré budú viesť aj:
  + k príprave nových učebných materiálov,
  + k širšej spolupráci medzi katedrami a fakultami, a ktoré pripravujú budúcu spoluprácu
* V rámci vysielania čo najväčšieho počtu učiteľov, grant na mobilitu učiteľa sa môže

prideliť viackrát tomu istému učiteľovi v jednom akademickom roku. Prednosť budú

mať učitelia, ktorí požiadajú o grant prvýkrát

* Platia pravidlá NA SAAIC uvedené vo  Finančnej zmluve aktuálneho grantu v časti *Kritériá oprávnenosti mobility učiteľov, pracovníkov vysokých škôl a podnikov*.